VENDIM
Nr. 553, datë 29.7.2022

PËR DISA NDRYSHIME DHE SHTESA NË VENDIMIN NR. 600, DATË 9.10.2018, TË KËSHILLIT TË MINISTRAVE, “PËR MIRATIMIN E SHËRBIMIT TË SIGURISË PUBLIKE NË 150 INSTITUCIONE TË ARSIMIT PARAUNIVERSITAR DHE TË KRITEREVE PËR OFICERËT E SIGURISË”, TË NDRYSHUAR

Në mbështetje të nenit 100 të Kushtetutës, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, dhe të nenit 37, të ligjit nr. 108/2014, “Për Policinë e Shtetit”, të ndryshuar, me propozimin e ministrit të Arsimit dhe Sportit, Këshilli i Ministrave

VENDOSI:

1. Në vendimin nr. 600, datë 9.10.2018, të Këshillit të Ministrave, të ndryshuar, bëhen këto ndryshime dhe shtesa:
a) Titulli i vendimit ndryshohet dhe zëvendësohet me:
 “Për miratimin e shërbimit të sigurisë publike në institucionet e arsimit parauniversitar dhe të kritereve për oficerët e sigurisë”.
[bookmark: _GoBack]b) Pika 1 ndryshohet, si më poshtë vijon:
 “1. Miratimin e shërbimit të sigurisë publike në institucionet e arsimit parauniversitar të mesëm të lartë që kanë të paktën 100 nxënës dhe institucionet e arsimit parauniversitar bazë, që kanë të paktën 700 nxënës. Institucionet e arsimit parauniversitar, që kanë shërbim të sigurisë publike, përcaktohen me urdhër të ministrit përgjegjës për arsimin. Shërbimi i sigurisë publike konsiston në monitorimin nga oficeri i sigurisë në institucionet e arsimit parauniversitar të ndërveprimit të vazhdueshëm të nxënësve, personelit mësimor dhe komunitetit.”.
c) Pas pikës 6 shtohet pika 6/1, me këtë përmbajtje:
“6/1. Oficerët e sigurisë, që ushtrojnë detyrën në institucionet arsimore parauniversitare, të cilave u hiqet shërbimi i sigurisë publike, transferohen në institucionet arsimore parauniversitare, brenda së njëjtës zyrë vendore arsimore parauniversitare.”.
2. Ngarkohen Ministria e Arsimit dhe Sportit, Ministria e Brendshme dhe Ministria e Financave dhe Ekonomisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

